รายการเดินหน้าประเทศไทย : ภาพรวมการดำเนินงานของกองอำนวยการร่วม พระราชพิธีถวายพระเพลิงพระบรมศพฯ
นายนิสิต จันทร์สมวงศ์ รองปลัดกระทรวงมหาดไทย กล่าวในรายการเดินหน้าประเทศไทย : สืบสานพระราชปณิธานพ่อ เกี่ยวกับภาพรวมการดำเนินงานของกองอำนวยการร่วม พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ว่า การจัดสร้างพระเมรุมาศจำลองทั่วประเทศคืบหน้าแล้วกว่าร้อยละ 95 ควบคู่กับการปรับปรุงภูมิทัศน์ต่างๆ  และจัดทำซุ้มดอกไม้จันทน์ ทั้งขนาดกลางและขนาดเล็กอีก 802 แห่ง ให้ครอบคลุมทั่วประเทศและเพียงพอคืบหน้าแล้วกว่าร้อยละ 90 ซึ่งต้องแล้วเสร็จสมบูรณ์ภายในวันที่ 15 ตุลาคมนี้
 


ขณะที่พลตำรวจเอก เดชณรงค์ สุทธิชาญบัญชา รองผู้บัญชาการตำรวจแห่งชาติ กล่าวว่า ได้จัดเตรียมความพร้อมดูแลบุคคลสำคัญระดับประเทศ ที่จะเดินทางมาร่วมพระราชพิธีถวายพระเพลิงพระบรมศพฯ ในวันที่ 26 ตุลาคมนี้ กว่า 30 ประเทศ อย่างเข้มงวด โดยแบ่งพื้นที่ทำการ 12 จุด และพื้นที่เฝ้าระวัง 3 จุด บริเวณรอบนอกและพื้นที่ไข่แดงของท้องสนามหลวงด้าน รวมทั้งหมด 16 จุด ด้วยระบบรักษาความปลอดภัยสูงสุด


 
	ด้านพลตำรวจตรี จิรสันต์ แก้วแสงเอก รองผู้บัญชาการตำรวจนครบาล กล่าวว่า ได้คาดการณ์ประชาชนที่จะเดินทางเข้าร่วมพระราชพิธีถวายพระเพลิงพระบรมศพฯ จำนวนมาก จึงปิดการจราจรไม่ให้รถยนต์ต่างๆ เข้ามาในพื้นที่งานพระราชพิธี แบ่งเป็นวันซ้อม ปิดเพียง 18 เส้นทาง และวันจริง เริ่มปิดการจราจรตั้งแต่วันที่ 23 ตุลาคม เวลา 22.00 น. แล้วปิดเพิ่มเติมในวันที่ 25 ตุลาคม เวลา 05.00 น.เป็นต้นไป ซึ่งเจ้าหน้าที่ได้จัดเตรียมรถโดยสารให้กับประชาชนใช้บริการมาลงในจุดที่ใกล้ที่สุด

ปิยาพรรณ ยังเทียน / สวท.